google/wiki40b huggingface dataset:
Sankthanshaugen (Hønefoss)

Sankthanshaugen eller St. Hanshaugen (gnr. 317/211) i Hønefoss består av to kjempestore, delvis sammenhengende hauger (tilsammen cirka 375 m lang og 100 m bred) som består av elveavsetninger etter siste istid. Den søndre haugen rager 107,4 moh, mens den nordre rager 115,5 moh.
Haugene, som strekker seg i nord-nordøstlig retning, ligger sentralt på Nordsiden av byen, med Blyberghaugen i vest, Roa-Hønefosslinjen og Storløkka/Lageshallen i nord, Hønengata og Randselva i øst, og Nordre torv og Hønefossen i sør.
I lange tider har det vært tradisjon med salutt fra Sankthanshaugen på 1. mai og 17. mai. I den vestlige revnen mellom haugene er det anlagt lekeplass for barn. I nordenden finnes noen villaer, men haugene som sådan er ellers freda.
Norsk Olje- og Petrokjemisk Fagforbund

Norsk Olje- og Petrokjemisk Fagforbund (NOPEF) var et forbund i LO, stiftet 1977. Forbundet organiserer ansatte i petroleumsvirksomheten på land og sokkel. Organisasjonen hadde 19 000 medlemmer i 2003.
Lars Anders Myhre var NOPEF sin leder fra forbundet ble stiftet og frem til 2000, da forbundets siste leder Leif Sande overtok.
Norsk Olje- og Petrokjemisk Fagforbund og Norsk Kjemisk Industriarbeiderforbund slo seg sammen 4. september 2006 til det nye forbundet Industri Energi.
Snoddas

Snoddas var et svensk punkband som var aktivt på begynnelsen av 1990-tallet. Det ble dannet av Lars Winnerbäck mens han gikk på skole i Linköping. De øvrige medlemmene car Staffan Palmberg, Tomas Öhman og Anders Johansson.
Bandet ga ut to kassetter og en CD-singel. De ble spesielt kjent for sangene En söt liten flicka og Lovesång. I 1994 ble bandet oppløst fordi Winnerbäck skulle studere i Kungälv.
Koreas arbeiderparti

Forbindelser til Norge

Offisielt var Koreas arbeiderparti og norske Sosialistisk Venstreparti søsterpartier, skjønt Sosialistisk Venstreparti ikke likte å bli assosiert med Kim Il-sung. Denne tilknytningen var egentlig en videreføring av forholdet mellom Koreas arbeiderparti og Sosialistisk Valgforbund. Koreas arbeiderparti hadde mer til felles med Arbeidernes kommunistparti rent ideologisk og politisk. Sosialistisk Venstreparti, Arbeidernes kommunistparti og Norges Kommunistiske Parti ble tidvis invitert til konferanser og lignende i Nord-Korea. Lasse Jahnsen, tidligere partisekretær i Sosialistisk Venstreparti, har hevdet partiets første og siste delegasjon til Nord-Korea ble sendt i 1976. Ifølge Jahnsen hadde Sosialistisk Valgforbund hatt delegasjoner ved et par anledninger tidlig i 1970-årene, mens Ragnar Christiansen ledet en delegasjon fra Det norske Arbeiderparti i 1974. Norges Kommunistiske Parti og Koreas arbeiderparti har etter sigende hatt gode forbindelser over flere tiår.
Blant de norske politikerne som besøkte Nord-Korea var Stein Ørnhøi, Rune Fredh, Hans Petter Hansen, Berit Ås, Lasse Jahnsen, Ragnar Christiansen, Morten Jørgensen, Steinar Stjernø, Reidar T. Larsen, Frank Næss og Pål Lynne Hansen, hvorav noen også møtte Kim personlig. Ifølge Lasse Jahnsen ble delegasjonsleder Pål Lynne Hansen kastet ut av Nord-Korea i 1972 da Hansen, en svenske og en chilener ikke reiste seg og klappet etter en flere timer lang hyllesttale til Kim. Jahnsen hevder også at det var han som avsluttet alle formelle bånd mellom Sosialistisk Venstreparti og Koreas arbeiderparti i 1981, ikke Erik Solheim noen år senere. Utover dette ble også landet besøkt av flere stortingskomiteer og ikke-sosialistiske politikere.
Ostehøvel

Patent

Bjørklund patenterte ostehøvelen den 27. februar 1925. Da besto prototypen av fire deler: Et blad med egg, en tange (mellomstykke), en stift og skaft. Ostehøvelen kan brukes til å skjære faste oster, så vel som den særegne, norske brunosten. Dette redskapet kan også skjære poteter i tynne flak for å lage potetgull eller skrelle asparges og agurk. En ostehøvel kan også brukes til å skjære grønne agurker i tynne skiver.
Selv om ostehøvelen har utviklet seg og det er kommet nye typer ostehøvler, er produksjonsprinsippet det samme som i 1925. Firmaet Thor Bjørklund og Sønner AS, nå Bjørklund, har siden starten laget over 50 millioner ostehøvler.

Konkurs og videre drift

Det ble åpnet konkurs i firmaet 28. september 2009. Første skiftesamling ble holdt 29. oktober 2009.
17. november ble det kjent at det konkursrammede selskapet ble overtatt av attføringsvirksomheten GIAX med tanke på videre drift. Produksjonen foregår i dag ved GIAX' avdelinger på Otta (hvor treskaftene blir laget) og Ringebu (hvor blad og tanger blir stanset ut, og ostehøvelen ferdigstilt)
Tenvik (Larvik)

Tenvik er et boligområde mellom Larvik sentrum og Stavern, ca. 2km fra Larvik.
Tenvik har bl.a. egen fotballbane, skog, strand, bussholdeplass(er), stupebrett og båtbrygge. I sommermånedene finnes det også en egen flytebrygge med både trapp og stupebrett. 
Fra Tenvik er det kort avstand til Langestrand, hvor de aller fleste barna går på barneskole. Det er også nær avstand til Fritzøe Golfbane.
Randi Skaug

Biografi

Hun fullførte Seven Summits, det høyeste fjellet på hvert kontinent, nyttårsaften 2007 og har reist i mer enn 75 land. Fra 2009 til 2014 har hun brukt Norge som ekspedisjonsland. Kajakkturen Sakteruta langs Nord-Norgekysten er del av dette prosjektet.  
I tillegg til å være profesjonell eventyrer har hun et humanitært engasjement, gjennom mikroprosjektet WHY (World's next Heroes are still Young) som støtter utdanningsrettede formål for Bhotefolket i Nepal.Tidligere har hun i sambeid med Danish Demining Group finansiert  minerydding i Mazaar i Nord-Afghanistan.

Yrkesliv

Skaug er utdannet siviløkonom fra Handelshøyskolen BI og har i tillegg et bachelorstudium i kommunikasjon i organisasjoner. Hennes yrkeskarriere startet i 1980 med logistikk i Norsk Texaco Oil, fortsatte med IT og ledelse i KPMG Data-Plan, VG, TBK og IBM, for deretter å svinge over til kommunikasjonsfaget i selskapet Kommunikator.
I dag lever og arbeider hun, som en av få kvinner i Norge og verden, som profesjonell eventyrer. Hun er en mye benyttet og populær foredragsholder både i Norge og utlandet.
Parque Hundido

Parque Hundido («Den nedsunkne parken»), offisielt Parque Luis G. Urbina, er en av de mest kjente parkene i Mexico by. Den ligger langs Avenida de los Insurgentes i delegasjonen Benito Juárez. Det ble anlagt en park på stedet allerede på slutten av 1800-tallet, men dagens park åpna i juli 1997. Den har et areal på 99,052 m².
Parken er anlagt i flere høydenivåer, og inneholder flere attraksjoner. Midt i parken er det en stor blomsterklokke, med en høyreist flaggstang med det meksikanske nasjonalflagget. I 1972 ble det plassert ut en rekke reproduksjoner av arkeologiske objekter i Parque Hundido. Disse kan ses ved å følge seks ulike ruter, en for hver av de seks kulturene som objektene stammer fra: altiplano, zapotekerne, mayaene, olmekerne, totonakerne og huastekerne.
Fengcheng (Yichun)

Fengcheng (kinesisk: 丰城; pinyin: Fēngchéng) er et byfylke i provinsen Jiangxi i Folkerepublikken Kina. Det ligger under byprefekturet Yichun.
Befolkningen var på 1 194 733 innbyggere i 1999.
Fengcheng ligger midt i et kullrikt område.

Kulturminner

Porsellenovnen i Hongzhou (Hongzhou yao yizhi, 洪州窑遗址) ble i 1996 oppført på Folkerepublikken Kinas liste over kulturminner.

Samferdsel

Kinas riksvei 105 løper gjennom fylket. Denne viktige trafikkåren begynner i Beijing, løper sørover og ender ved kysten i Zhuhai i provinsen Guangdong. Den går innom større byer som Tianjin, Dezhou, Jining, Shangqiu, Jiujiang, Nanchang og Guangzhou.
Teahitia

Teahitia er en undersjøisk vulkan øst av Tahiti i Fransk Polynesia. Toppen befinner seg 1400 meter under havets overflate. Det er hydrotermale skorsteiner i skråningene. Siste utbrudd fant sted i 1985. Teahitia er en del av er en del av varmepunktet Teahitia-Mehetia ved Tahiti, der også Mont Rocard og Moua Pihaa inngår.
Magne Malmanger

Studier

Malmanger ble mag.art. i kunsthistorie ved Universitetet i Oslo i 1958. Han har hatt studieopphold ved Wadham College i Oxford i 1956–57 og ved Warburg Institute i London i 1962. Han tok doktorgraden i 1982 på avhandlingen Norsk malerkunst fra klassisisme til tidlig realisme.

Engasjement

Fra 1959 var Malmanger knyttet til Universitetet i Oslo som hjelpelærer i kunsthistorie og logikk, deretter som vitenskapelig assistent ved Institutt for kunsthistorie og klassisk arkeologi fra 1961 og forskningsstipendiat NAVF fra 1964. Malmanger har vært knyttet til Det norske institutt i Roma i to perioder. Fra 1968 til 1974 var han vitenskapelig sekretær der før han i 1974 ble førstekonservator ved Nasjonalgalleriet. Fra 1990 til 1996 var han så tilbake som bestyrer av instituttet.
Malmanger var med i juryen på 100 norske professorer som i 1998 valgte ut Bokklubbens Kulturbibliotek. I tillegg til å være en produktiv forfatter med mange fasetter i sitt forfatterskap, har han også vært svært aktiv i kunstdebatt, blant annet som kunstkritiker i Dagbladet. Hans interessefelt spenner over et vidt felt innen norsk og europeisk kunsthistorie.

Utmerkelser

Malmanger ble i 2006 utnevnt til ridder av Republikken Italias fortjenstorden. I 2017 ble han utnevnt til kommandør av St. Olavs Orden for innsats for kunsthistorie og billedkunst.
Superart

En superart i biologien er en taksonomisk kategori som brukes for en gruppe på minst to distinkte, men nært beslektede arter. Uttrykket ble brukt og popularisert først av Bernhard Rensch og senere av Ernst Mayr. De to forfatterne spesifiserte at artene som utgjør en superart må være utbredt slik at artene må ha forskjellige levesteder (allopatrisk utbredelse). Superart tilsvarer tysk Artenkreis (fra tysk Art (art) og Kreis (sirkel, ring)) og er også brukt i en del engelskspråklig faglitteratur (superspecies).
Superarter er spesielt interessante fordi de kan sies å representere et «øyeblikksbilde» av artsdannelsen – evolusjon tatt på fersk gjerning. Det er ikke noe skarpt skille mellom svært godt differensierte underarter og medlemmer av en superart, så betegnelsen er vanligvis tentative og noen ganger kontroversiell.

Superarter i nomenklaturen

Begrepet superart brukes oftest i botanikken i tilfeller der det er usikkert om man har med en svært variabel art eller flere svært nærstående arter å gjøre. I zoologien regnes gråspurv, middelshavsspurv og romerspurv som én superart, hvor romerspurven antas å ha oppstått ved hybridisering mellom de to andre. I tilfeller der det ikke har vært gjort tilstrekkelig studier for å finne ut hvor mye kryssing som er mulig eller faktisk foregår, kan den beste tilgjengelige taksonomisk løsningen være å benytte superart som en nødløsning. Som biologisk kategori har «superart» verken et primæt eller sekundært taksonomiske nivå i International Code of Botanical Nomenclature, men er tillatt i henhold til artikkel 4.3.

Beslektede fenomener

I en del slike artsgrupper foregår naturlig kryssinger mellom noen av artene. En slik superart med uklare artsgrenser kalles et artskompleks. En superart der alle artene krysser seg med andre, men ikke alle kan krysse seg med alle, er en ringart, i engelskspråklig litteratur også kalt Rassenkreis (fra tysk Rassen (rase, populasjon) og Kreis (sirkel, ring)). En ringart vil i mange tilfeller sannsynlig utvikle seg over tid for å bli en superart.
Peter av Damaskus

Peter av Damaskus var biskop av Damaskus da byen ble muslimsk. Han ble arrestert  for å gå imot Muhammed, og til slutt henrettet ved halshugging.
Skrifter fra ham finnes på norsk i antologien Østkirken, som kom ut i 2002.
Yuta Abe

Karriere

Yuta Abe startet sin profesjonelle karriere i Sanfrecce Hiroshima i 1993. Han har også spilt for Vissel Kobe og Yamaguchi Teachers.
Mpho

Etymologi

Navnet betyr «en gave» på sesotho.  Dimpho og Limpho, «gaver», Mphonyana, «liten gave», og Mphoentle, «vakker gave», er varianter av navnet. Tradisjonelt ble barn sett på som en gave fra forfedrene, og navnet Mpho ble gjerne gitt til barn som ble født etter lang tids forsøk på å få barn, som en takk til forfedrene.

Kjente personer med navnet

Personene i listen er ordnet kronologisk etter fødselsår.
KHL 2012/13

Lagendringer

Lokomotiv Jaroslavl returnerer til KHL etter at de seg fra 2011-12-sesongen på grunn av flyulykken i Jaroslavl året før. HC Lev ble etter 2010/11-sesongen flyttet fra Poprad i Slovakia til Praha i Tsjekkia. Samtidig ble ligaen utvidet med to nye lag da HC Donbass fra Donetsk i Ukraina og HC Slovan Bratislava fra Bratislava i Slovakia sluttet seg til KHL, hvilket brakte antallet av lag til 26.

NHL-lockout

Som følge av lockouten i NHL startet 16. september 2012 valgte mange NHL-spillere å spille for klubber i europeiske ligaer, blant annet KHL, og ligaen besluttet derfor å opprette regler for bruk av NHL-spillere. Ifølge reglene kunne hvert KHL-lag benytte seg av 3 NHL-spillere, hvorav kun en kunne være utlending.

All-Star helg

KHLs All-star helg ble avholdt den 12.-13. januar 2013 i Tsjeljabinsk i Russland. Helgen bestod av konkurranser og en avsluttende all-star kamp, hvor Team East beseiret Team West med 18-11.
Engolasters (innsjø)

Engolasters er en innsjø på 1616 meters høyde i kommunen Encamp i Andorra. Den har samme navn som landsbyen Engolasters i nabokommunen Escaldes-Engordany. Innsjøen er 17 meter dyp. Elven Engolasters renner ut i innsjøen og fortsetter inntil den flyter inn i Valira d'Orient. 
Innsjøen ble i årene 1930-34 oppdemmet for vannkraftformål. Den fikk da tilførsel av vann fra elvene Valira d'Orient og Madriu gjennom tunneler. Kraftverket ble åpnet i 1934.
Engolasters er et populært utfartsmål. Det er ørretfiske i innsjøen. Det går taubane opp til innsjøen. Ved innsjøen står antennene til Radio Andorra.
Vereinigung der gegenseitigen Bauernhilfe

Vereinigung der gegenseitigen Bauernhilfe var en massebevegelse for landarbeidere og bønder, og senere også for gartnere, i Den tyske demokratiske republikk (DDR). Bevegelsen ble grunnlagt høsten 1945 og var deltager i Nationale Front. Fra 1950 til 1963 og igjen i 1986 var den representert i Folkekammeret i DDR.
Badminton under samveldelekene 1994

Badminton under de britiske samveldeleker 1994. Badminton var en av flere sporter under de femtende samveldelekene som ble arrangert i Victoria i Canada i perioden 18. til 28. august  1994. Det var åttende gangen som badminton var med på programmet i Samveldelekene. I lekene i 1994 ble det konkurrert i fem øvelser i badminton, single og double for både menn og kvinner samt en mixeddoubleturnering. Alle tapende semifinalister fikk bronsemedaljer. England ble beste nasjon med to gullmedaljer foran Malaysia som også vant to gull.
Kjeggen naturreservat

Kjeggen naturreservat ligger i Saltdal kommune i Nordland. Naturreservatet omfatter ei li med to forskjellige furuskoger like nord for Kristendalnes, på østsiden av Saltdalen. Området har et areal på 290 dekar. Området er vernet for å bevare en av få gjenværende lite påvirkede kompakte bærlyng-furuskoger på glasifluvialt materiale i lavlandet, og også for å bevare en liten forekomst med spesielt storvokst furu.
HC Vita Hästen

HC Vita Hästen er en ishockeyklubb fra Norrköping i Sverige. Klubben ble dannet i 1967 og spiller i Hockeyallsvenskan, Sveriges nest høyeste ishockeyliga. Hjemmearenaen er Himmelstalundshallen.
Klubben har spilt kvalifisering til Svenska hockeyligan i 1990, 1992, 1994, 1995 og 2015, men har aldri klart å kvalifisere seg.
Hammersborg torg

Historie

Hammersborg torg var opprinnelig navn på en åpen plass som lå omtrent der Margaretakyrkan ligger i dag. På torvet sto strøkets vannpost. Mellom torvet og Hospitalsgata ble det allerede da Hammersborg ble bygget ut i 1730-årene bygget en dobbel rad boliger i tre. 
I daværende Nedre Hammersborggaten 11, der torget ligger i dag, bygget aksjeselskapet «Selskabet til Opførelse af Arbeiderboliger», stiftet i 1851, en gård (populært kalt «Bolig’n») som sto ferdig i 1852. Den hadde 45 ett- og toromsleiligheter i fem oppganger og var tegnet av arkitekt P. H. Holtermann. Cirka 250 mennesker flyttet inn. Dette var den første sosiale boligbygging i Oslo, og initiativet kom fra politimester Frederik Jacob von Munthe af Morgenstierne. Gården ble revet i 1962.
Den nåværende plassen ble etablert da OBOS' forretningsbygg ble fullført i 1964. 
Hammersborg torg ble rehabilitert i 1999.
John Henderson Soga

Biografi

John Henderson Soga ble født i Mgwali, og var en av fire sønner av Tiyo Soga, den første ordinerte xhosa-prest av den presbyterianske kirke. Hans mor, Janet Burnside, var skotsk. 
Henderson Soga studerte, som sin far, i Skottland. Han fikk grunnskoleutdannelse i Glasgow fra 1870 til 1877. Han studerte ved University of Edinburgh fra 1886 til 1890, og deretter ved United Presbyterian Divinity Hall fra 1890 til 1893, hvorpå han ble ordinert til prest. Han flyttet til Sør-Afrika med sin skotske kone, og etablerte misjonen Mbonda Mission Station ved Mount Frere district (nå Transkei). Her var han fra 1893 til 1904. 
I 1916 tok han over sin avdøde bror, doktor William Anderson Sogas, misjon ved Elliotdale. 
Ved siden av misjonsarbeidet oversatte han resten av han fars arbeid med «Pilgrim's Progress» til xhosa. Han fullførte arbeidet i 1929. Han komponerte en rekke xhosa-salmer. Hans bøker om xhosafolkets liv og historie, «The South-East Bantu» (1930) og The «Ama-Xhosa» (1932), er fortsatt ansett som sentrale verker på xhosa. 
I 1936 pensjonerte han seg, og flyttet til England. Her ble han og familien drep under et tysk bombetokt i 1941.
Tone Tønjum

Forskning

Tønjum er kjent for foskning på mekanismer involvert i endring og vedlikehold av genomer i både bakterier og mennesker, herunder DNA-reparasjon. Forskergruppen hennes fokuserer i dag på disse effektene hos neisseria meningitidis (meningokokker) og mycobacterium tuberculosis (tuberkulose-basillen), samt normale aldringsprosesser hos mennesker og alders-relaterte sykdommer, herunder Alzheimers sykdom.
Schneider-troféet

Schneider-troféet, offisielt Coupe d'Aviation Maritime Jacques Schneider, var et trofé som ble delt ut årlig (og senere halvårlig) til vinneren av en konkurranse for sjøfly og flybåter. Schneider-troféet befinner seg nå i vitenskapsmuseet, Science Museum i South Kensington i London.
Prisen for et hastighetsløp for fly ble annonsert i 1912 av Jacques Schneider, en fransk finansmann og flyentusiast. Prisen innebar også en sum på om lag 1000 pund. Konkurransen ble arrangert tolv ganger mellom 1913 og 1931. Hensikten var å oppmuntre til teknisk framgang innen sivil luftfart, men det utviklet seg til en ren hastighetstevling. Løpet gikk vanligvis over en trekantet løype (opprinnelig 280 km, senere 350 km). Konkurransene var meget populære og tiltrakk så mange som over 200 000 tilskuere.
Et tidligere trofé i Frankrike, også gitt av Jacques Schneider i 1910, var Schneider-cupen, som nå eies av RAF College Cranwell.
Rap Against Dictatorship

Rap Against Dictatorship er en thailandsk rapgruppe på 10 medlemmer. Gruppen ga i oktober 2018 ut den juntakritiske låten «Prathet Ku Mee» (norsk: «mitt land har...»), som i løpet av en uke fikk 20 millioner treff på Youtube. Låten ble først forsøkt forbudt, og gruppen ble truet med rettsforfølgelse for i videoen å ha gjenskapt en hendelse fra massakren på Thammasat-universitetet i 1976. I stedet for å forby sangen, svarte etter hvert thailandske myndigheter med å gi ut sin egen, noe mindre populære raplåt, kalt «Thailand 4.0».
Rap Against Dictatorship fikk i 2019 Václav Havel-prisen for kreativ motstand, tildelt på Oslo Freedom Forum.
Polyptychus carteri

Utseende

En middelsstor svermer (vingspenn 65 – 80 mm), blekt brun med noen flekker som varierer i farge fra ganske bleke til nesten svarte. Hodet er stort til Smerinthinae å være, bakkroppen påfallende lang og sylindrisk. Brystet har en T-formet, rødbrun tegning. Forvingene er svakt sigdformede, med markerte bakhjørner. De har fire tynne, brune tverrlinjer, en rund, brun flekk ved roten og en like innenfor bakhjørnet. Bakvingen er blekbrun med to små, mørke flekker ved bakhjørnet.

Utbredelse

Denne arten lever i tropisk Vest-Afrika, fra Sierra Leone østover til den Den sentralafrikanske republikk.
Ljosland fjellstove

Ljosland fjellstove (530 moh) er en privat turisthytte som ligger i området Setesdalsheiene i Åseral kommune i Vest-Agder. Ljosland Fjellstove ble bygget i 1937 av Kristiansand og Opplands Turistforening (KOT), og ble drevet i 52 år under navnet Ljoslandshytta. KOT solgte Ljoslandshytta i 1989 til Asle Ljosland. Hytta ble da bygget om og modernisert med en helt ny fløy med åtte dobbeltrom og to familierom. 
Ljosland ble åpnet igjen i 1990 under navnet Ljosland Fjellstove, og i oktober 2002 ble den solgt videre til familien Schlezinger/Sørensen fra Kristiansand med Mikael F Schlezinger som daglig leder.
Flyulykken i Kano

Flyulykken i Kano var et innleid Boeing 707 passasjerfly som den 22. januar 1973 havarerte mens det forsøkte å lande på Kano internasjonale lufthavn. Det var den verste flyulykke noensinne i Nigeria, som krevde 176 menneskeliv. Det var 26 overlevende.

Flyet

Flyet som var involvert i ulykken var en to år gammel Boeing 707-3D3C, JY-ADO, eid av Alia Royal Jordanian Airlines som opererte på vegne av Nigeria Airways. Det fløy første gang i 1971 og ble drevet av fire Pratt & Whitney JT3D-motorer.
Boeing 707-flyet ble operert av Alia, og var blitt chartret av Nigeria Airways for å fly pilegrimer tilbake fra Jeddah, Saudi-Arabia til Lagos, Nigeria. Dårlig vær i Lagos forårsaket at besetningen valgte å lande i Kano. Kano internasjonale lufthavn hadde sterk vind da flyet skulle lande. Flyet landet med nesehjulet først, det kollapset etter å truffet et hull i rullebanen. Det høyre hovedhjulet kollapset også, flyet dreide 180 grader på rullebanen og tok fyr.
Av totalt 202 passasjerer og mannskap ombord omkom 176 og bare 26 overlevde. På den tiden da det skjedde var flyulykken i Kano den dødeligste noensinne,, men 14 måneder senere havarerte Turkish Airlines Flight 981 i Frankrike med 346 omkomne.
Eventyret om Askepott

Om filmen

Eventyret om Askepott hadde premiere i Norge 13. mars 2015. Filmen er ikke en direkte gjeninnspilling av Disney-klassikeren fra 1950, men låner mange elementer fra filmen.

Handling

Etter at godhjertede Ella (spilt av Lily James) blir foreldreløs, må hun bo med stemoren (spilt av Cate Blanchett) og hennes to døtre, som gjør så godt de kan for å gjøre livet hennes så vemodig som mulig. Men Ella får igjen håpet når hun møter en kjekk fremmed (spilt av Richard Madden) i skogen, som viser seg å være den eneste sønnen av landets døende konge, og de to forelsker seg. Men dette er ikke i planene til hverken storhertugen (spilt av Stellan Skarsgård) eller stemoren. Kan Ella til slutt leve lykkelig alle sine dager?
Patofysiologi

Patofysiologi eller fysiopatologi er læren om hvordan et sykt organ fungerer i motsetning til et friskt organ. Begrepet, som er en konvergens av patologi og fysiologi, forklarer hvordan funksjonen i ulike fysiologiske prosesser påvirkes av sykdom og kan påvirkes av ulike behandlinger. Mange prinsipper innen patofysiologien ligger til grunn for diagnostiske metoder som anvendes innen blant annet klinisk fysiologi.
Psilodontria

Utbredelse

Arten er utbredt på New Zealand.
Metalliglaucytes

Utbredelse

Slekten lever på Madagaskar.
Gnorimus decempunctatus

Utseende

En ganske stor, kraftig, kullsvart skarabide med gule tegninger. Pronotum har gule ytterkanter og et par gule flekker ved bakkanten, dekkvingene med gule flekker som omtrent danner en "X". Bakkroppen har også gule flekker. Hodet er firkantet, flatt med små fasettøyne. Pronotum er litt bredere enn langt, med rundede sider. Dekkvingene er mye bredere enn pronotum, litt utvidete bakover. Det bakerste bakkroppsleddet er ikke dekket av dekkvingene. Beina er forholdsvis lange.

Levevis

Larvene lever i mulden som samler seg inne i hule trær, trolig mest av bøk og eik. De voksne billene er dagaktive og finnes gjerne på blomstene av skjermplanter og andre åpne blomster. De er aktive men noe trege flygere.

Utbredelse

Arten er bare kjent fra et par fjellområder på Sicilia. Den er vurdert som sterkt truet (EN) av IUCN .